Πίτσα σε ψωμί με το χθεσινό λαδερό
Σου περίσσεψε αρακάς ή φασολάκια; Μπρόκολο γιαχνί ή αγκινάρες; Φτιάξε τη γρήγορη πίτσα της Ντίνας Νικολάου, ό,τι πρέπει για το βράδυ.
4 φέτες ψωμί της αρεσκείας μας (ολικής άλεσης, χωριάτικο, πολύσπορο κ.ά.), 1/2 - 1 μερίδα λαδερού φαγητού που έχει περισσέψει, 1½ φλιτζ. τσαγιού ανθότυρο ή μανούρι, θρυμματισμένο (περίπου 3 κουτ. σούπας για κάθε φέτα ψωμιού), πιπέρι φρεσκοτριμμένο
Για να φτιάξουμε πίτσα σε ψωμί με το χθεσινό λαδερό, αρχικά προθερμαίνουμε τον φούρνο στους 180° C. Στη συνέχεια, βάζουμε τα περισσεύματα λαδερού σε ένα μπολ και με ένα κουτάλι το πιέζουμε για να μισολιώσει, ώστε να απλωθεί εύκολα στο ψωμί. Αν υπάρχουν στο φαγητό κομμάτια κρέατος, τα ψιλοκόβουμε. Με ένα κουτ. γλυκού παίρνουμε όσο λάδι έχει το φαγητό και αλείφουμε τις φέτες ψωμιού (ακόμη και λιγοστό, είναι αρκετό για να δώσει τη νοστιμιά του). Μοιράζουμε το μισολιωμένο φαγητό στο ψωμί και από πάνω βάζουμε περίπου 3 κουτ. σούπας τυρί. Από πάνω τρίβουμε μπόλικο πιπέρι. Βάζουμε τις φέτες σε ένα ταψάκι, το τοποθετούμε στο μεσαίο ράφι του φούρνου και ψήνουμε για 10-15 λεπτά, μέχρι να ροδίσει ελαφρά το τυρί και να ζεσταθούν ομοιόμορφα τα υλικά. Συνοδεύουμε, την πίτσα σε ψωμί με το χθεσινό λαδερό, με μια σαλάτα εποχής. 
Τυρί